# Psykologistudie til UiA

Innspill til Stortingsvalget september 2021

## Problemstilling:

Når Stortinget nå har opphevet gradsforskriften for psykologistudiet, bør Universitetet i Agder gis økonomisk ramme til å utvikle profesjonsstudiet i psykologi.

**Region Kristiansand peker på at vår landsdel har behov for høyere utdannelse generelt, og psykologikompetanse spesielt.**

## Beskrivelse:

Region Kristiansand erkjenner stort behov for høyere kompetanse for å dekke lovpålagte oppgaver og forvaltningsansvaret kommunene har. Kommunene i hele landet har stort sett de samme oppgavene uavhengig av geografisk plassering og størrelse.

Psykologer har en nøkkelkompetanse i tjenester for mennesker med psykiske lidelser på alle nivå. Fra og med 2020 er det blitt lovpålagt å ha psykologtjeneste i alle norske kommuner. Samtidig er dette en yrkesgruppe som mer enn 50 % av norske kommuner strever med å rekruttere.

Dette er studier med svært høye søkertall og karakterkrav, samtidig som det er stor mangel på kvalifiserte psykologer i arbeidsmarkedet. Det er også et yrke der sannsynligheten for automatisering er lav.

UiA har flere fagmiljø med høy kompetanse innen psykisk helse og psykisk helsearbeid, og har flere utdanningsprogram med muligheter for gjensidig gevinst i tverrfaglig samarbeid. UiA har tett samarbeid både med andre utdanningsinstitusjoner, og med kommuner og helseforetak som garanterer for praksis for studentene. Utdanningen vil totalt sett styrke fag- og forskningsmiljøene i regionen, og være viktig for å rekruttere psykologer til regionen.

“Psykiske helseproblemer er en av Norges største helse- og samfunnsutfordringer. Det er problemer som forringer folks livskvalitet og livsglede og som har store omkostninger både for enkeltpersoner, familier og samfunn. Særlig yngre mennesker med psykososiale vansker har dårligere livsvilkår enn resten av befolkningen. Stadig flere yngre mennesker blir uføretrygdet grunnet psykiske lidelser. Dette er særlig uttalt på Agder. Etablering av et profesjonsstudium i psykologi ved UiA er også et tiltak for å bedre på dette» sier UiA.

**Hele regionen stiller seg bak behovet for og ønsket om å etablere profesjonsutdanninger innen psykologi ved UiA.**

## Forslag til løsning:

**Utvidet studietilbud med profesjonsstudier i psykologi må fullfinansieres uten å gå på bekostning av annet viktig og relevant studietilbud ved universitetet.**